*****

ΚΑΝΟΝΙΣΜΟΣ (ΕΟΚ) αριθ. 1864/88 ΤΗΣ ΕΠΙΤΡΟΠΗΣ

της 30ής Ιουνίου 1988

για την τροποποίηση ορισμένων ποσοτήτων στόχου που προβλέπονται από τον κανονισμό (ΕΟΚ) αριθ. 3960/87 στα πλαίσια του συμπληρωματικού μηχανισμού στις συναλλαγές στον τομέα του βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 84 παράγραφος 4,

Εκτιμώντας:

ότι ο κανονισμός (ΕΟΚ) αριθ. 3960/87 της Επιτροπής της 22ας Δεκεμβρίου 1987 που καθορίζει τα ενδεικτικά ανώτατα όρια και τις ποσότητες «στόχου» που εφαρμόζονται το 1988 στο πλαίσιο του συμπληρωματικού μηχανισμού στις συναλλαγές στον τομέα του βοείου κρέατος (1) καθόρισε σε 14 850 κεφάλια και 2 475 τόνους αντιστοίχως την ποσότητα «στόχου», για το έτος 1988, εισαγωγής στην Ισπανία ζωντανών ζώων και κρεάτων νωπών ή διατηρημένων με απλή ψύξη με προέλευση την Κοινότητα με τη σύνθεσή της στις 31 Δεκεμβρίου 1985· ότι οι εν λόγω ποσότητες χρησιμοποιήθηκαν κατά 90 % στην διάρκεια του πρώτου εξαμήνου· ότι για να αποφευχθεί η σημαντική αύξηση των τιμών των προϊόντων αυτών στην Ισπανία και για να εξασφαλισθεί ο εφοδιασμός της αγοράς αυτής, θα πρέπει να προβλεφθεί η υπέρβαση των ποσοτήτων που έχουν προβλεφθεί για τα προαναφερόμενα προϊόντα με βάση την αναμενόμενη εξέλιξη της ισπανικής ζήτησεως·

ότι πρέπει, επιπλέον, να προβλεφθεί η επανεξέταση της καταστάσεως της ισπανικής αγοράς πριν από τις 31 Οκτωβρίου 1988, με σκοπό την ενδεχόμενη αύξηση των ποσοτήτων «στόχου» έως το επίπεδο του ανωτάτου ενδεικτικού ορίου σύμφωνα με τη διαδικασία του άρθρου 27 του κανονισμού (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (2), όπως τροποποιήθηκε τελευταία από τον κανονισμό (ΕΟΚ) αριθ. 3905/87 (3)·

ότι, συνεπώς, πρέπει να αναθεωρηθεί το ποσό που καθορίστηκε στο άρθρο 6 για τα προαναφερθέντα προϊόντα·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για τα νωπά ή διατηρημένα με απλή ψύξη κρέατα βοοειδών, η ποσότητα στόχου που αναφέρεται στο παράρτημα του κανονισμού (ΕΟΚ) αριθ. 3960/87 μπορεί να ξεπεραστεί κατά 2 750 τόνους ισοδυνάμου βάρους σφαγίου.

2. Για τα ζωντανά βοοειδή, η ποσότητα στόχου που αναφέρεται στο παράρτημα του ιδίου κανονισμού μπορεί να ξεπεραστεί κατά 12 500 κεφάλια.

3. Πριν από τις 31 Οκτωβρίου 1988, η Επιτροπή επανεξετάζει την κατάσταση της ισπανικής αγοράς για να αυξηθεί ενδεχομένως η ποσότητα στόχου έως το επίπεδο του ανωτάτου ενδεικτικού ορίου σύμφωνα με την διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68.

4. Το ποσοστό του «20 %» που καθορίζεται στο άρθρο 6 του κανονισμού (ΕΟΚ) αριθ. 3960/87 υπολογίζεται βάσει των ποσοτήτων «στόχου» που καθορίστηκαν αρχικά στο παράρτημα του εν λόγω κανονισμού.

Άρθρο 2

Ο παρών κανονισμός αρχίζει να ισχύει την 1η Ιουλίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουνίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 371 της 30. 12. 1987, σ. 33.

(2) ΕΕ αριθ. L 148 της 28. 6. 1968, σ. 24.

(3) ΕΕ αριθ. L 370 της 30. 12. 1987, σ. 7.